પહેલાં મારું ઘર ભારતીય વિદ્યાભવન પાસે હતું. છેલ્લાં આઠ વર્ષથી હું મરીન ડ્રાઇવ પર બિલકુલ દરિયાની સામે રહું છું. બીજા લોકોને મન સી-ફેસની વ્યાખ્યા નેવું ડિગ્રી સુધી દરિયો દેખાય એ હોતી હશે, પણ મારા માટે તો ૨૮૦ ડિગ્રી સુધી દરિયો દેખાય એ સી-ફેસ છે અને આજે મારું ઘર એવું જ છે. ઘરમાં બેઠા હો અને બહાર દરિયા સિવાયનું કશું દેખાતું ન હોય એનાથી ઉત્તમ જગ્યા મુંબઈમાં બીજે ક્યાં મળે? મારી ઑફિસ ઑપેરા હાઉસ પાસે છે એટલે ઘણી વખત તો હું ચાલતો-ચાલતો જ ઑફિસ જાઉં છું. દરિયાનાં મોજાંઓ ઊછળતાં હોય એટલે આપોઆપ શરીરમાં ઊર્જાનો સંચાર થઈ જાય, બૉડી વાઇબ્રન્ટ થઈ જાય અને પગમાં નવી તાકાત આવી જાય. બને એવું કે ઑફિસ આવે ત્યાં સુધીમાં ચાલવાની ગતિ પણ વધી ગઈ હોય. વૉકિંગ પણ થઈ જાય અને સવારની તાજી, સરસ મજાની હવા પણ લેવાઈ જાય.